Drillo vil ha forklaring på Søderlund-fall
- Jeg er stadig veldig sterk motstander av filming, og det står jeg ved, sa Drillo da han møtte pressen på Ullevaal onsdag.Norske journalister og fotografer omringet landslagssjefen og pepret ham med spørsmål om Rune Almenning Jarsteins utbrudd tidligere på dagen. VG Nett konfronterte også landslagssjefen med at Haugesund-spilleren Alexander Søderlund har innrømmet overfor Dagbladet at han la seg ved straffesituasjonen. - Det kom en stuss og jeg var oppmerksom. Så fikk jeg en kakk i leggen, og la meg. Jeg kunne stått på bena, men gjorde det beste der og da. Vi vant på det, sier Alexander Søderlund til Dagbladet. Torsdag sa Søderlund til VG Nett at han ikke filmet.Drillo var ordknapp da VG Nett spurte ham om situasjonen. - Det har jeg ikke noen kommentar til. Han er borti han, tydeligvis. Jeg vil se det først, og jeg har ikke snakket med ham heller. - Du har uttalt deg kritisk om filming før? - Ja, jeg er fremdeles kritisk til filming. For da Barcelona slo Real Madrid 2-0 i Champions League i april i fjor, reagerte Drillo kraftig på all filmingen. - Spillerne legger seg når de får en hånd i brystet, de ramler, og så ruller de fire, fem ganger. Den kulturen misliker jeg veldig. Jeg sitter med en litt kvalm smak når jeg ser slik fotball, sa han til NRK. - Den ukulturen gjaldt begge lag, og det gjelder vel ikke bare de to lagene, heller. Heldigvis er ikke dette så utbredt i Norge, sa Drillo videre. - Hvis det viser seg at Søderlund filmet, hva vil du gjøre da? spurte VG Nett i går. - Det kommer an på. Jeg må snakke med ham. Hvis ingen hadde vært borti ham og han hiver seg ned bare for å få straffe, så er saken litt annerledes. Men det er tydelig kontakt, og at han faller litt lett, det kan jo diskuteres hvor lett han faller.
Alexander Søderlund (25) innrømmer at han la seg da Norge fikk straffespark på overtid mot Slovenia. Drillo har tidligere blitt kvalm av skuespill på banen.